Vrou in kruisvuur doodgeskiet, inwoners ruk op | Netwerk24
Deur Christiaan du Plessis 17 Januarie 2020 17:50
Lede van die gemeenskap glo Samantha Radebe (31) is in die voorval deur 'n polisiebeampte doodgeskiet, maar die owerhede sê dit is nog te vroeg om te sê wie vir haar dood verantwoordelik is.
'n Tweede omstander is gewond en is in die hospitaal opgeneem.
Gemeenskapslede het intussen na die polisiekantoor in Alexandra opgeruk om op antwoorde aan te dring. Die Onafhanklike Polisieondersoekdirektoraat (Opod) ondersoek die voorval.
Faith Mazibuko, Gautengse LUR vir gemeenskapsveiligheid, het Vrydag in 'n verklaring 'n beroep op gemeenskapslede gedoen om kalm te bly totdat Opod sy ondersoek voltooi het.
"Totdat daar bepaal word deur wie se vuurwapen Radebe doodgeskiet is, versoek ek die gemeenskap om terug te staan," sê Mazibuko.
Kapt. Stephen Malatji, polisiewoordvoerder, sê die skietvoorval het Woensdag om 18:30 gebeur toe polisiebeamptes patrolliewerk in Leninstraat gedoen het. Die beamptes het 'n motor opgemerk wat vroeër die dag by 'n Gautrein-stasie gekaap is.
"Die polisie het die motor probeer voorkeer, maar die insittende het sy vuurwapen uitgepluk en na die polisie begin skiet, wat teruggeskiet het," sê hy.
'n Man (29) is in hegtenis geneem en sal later in die landdroshof in Wynberg verskyn.
Mazibuko het bevestig dat die betrokke polisiebeamptes se vuurwapens by hulle afgeneem is en dat dit vir ballistiese toetse gestuur sal word.
Sy het haar medelye teenoor Radebe se familie uitgespreek. "My hart is met haar familie, haar eggenoot en die jong kinders wat sy agterlaat. Ek wil ook die man in die hospitaal 'n vinnige herstel toewens," sê Mazibuko.